În ultima lună, am mers la șase dintre cele mai mari instituții de cultură din București, să văd cât de accesibile sunt pentru cei care, la fel ca mine, se deplasează într-un scaun rulant.

M-am născut cu dizabilități locomotorii și de aceea mă deplasez cu un scaun rulant, iar mama mă însoțește permanent, oriunde aș merge. Asta, însă, nu m-a împiedicat să fiu mereu activă și să-mi doresc să particip cât mai mult la viața culturală. Din păcate, nu-mi amintesc ca în ultimii cinci ani să mă fi putut bucura fără nicio problemă de spectacole, de concerte sau expoziții. Acest lucru se întâmplă deoarece majoritatea instituțiilor culturale nu țin cont de nevoile persoanelor cu dizabilități locomotorii.

Anul trecut, de pildă, am fost la un concert la Sala Palatului, una dintre puținele instituții care precizează pe site, la secțiunea „Servicii”, aspecte legate de accesibilitate. Totul ar fi trebuit să fie în regulă, dar a fost doar pe jumătate. La urcare, rampa electrică a funcționat fără probleme, dar la coborâre, s-a oprit la mijlocul treptelor, fiindcă nu fusese încărcată suficient. Pentru a putea ajunge jos, tata a trebuit să coboare căruciorul cu tot cu mine, pe treptele multe la număr. Scaunul rulant putea oricând să alunece pe scări, așa că până la ultima treaptă, inima mi-a bătut puternic, de teamă să nu mi se întâmple ceva. Dacă la Sala Palatului o persoană cu dizabilități are acces numai în sectorul A, cel mai scump, după categoria VIP, mă gândesc că atunci ar fi frumos și decent să nu mai trecem printr-o asemenea experiență.

Tot anul trecut am avut de făcut pentru facultate un material la Muzeul de Geologie. Am ajuns acolo și mi-a fost imposibil să-mi ating scopul. La muzeu nu exista nicio rampă și de trepte nu duce lipsă. Am ajuns chiar și la director, iar când l-am întrebat de ce nu există facilități, s-a scuzat, invocând vechimea clădirii. Nici în prezent, pe site-ul oficial al muzeului nu există informații legate de accesibilitate.

Din cauza nenumăratelor întâmplări de acest gen care m-au afectat de-a lungul timpului, am decis să dăm o tură prin câteva dintre cele mai importante instituții de cultură din București (și din România), să vedem cât de accesibile sunt ele pentru persoanele cu mobilitate redusă.